KIRJALLINEN KYSYMYS E-0338/98 komissiolle esittäjä(t): Graham Mather (PPE) (17. helmikuuta 1998)

Aihe: Yrityksille aiheutuvien vaikutuksien arviointi

Euroopan parlamentti hyväksyi 24. huhtikuuta 1997 mietinnön, joka koski yrityksille aiheutuvien vaikutusten arviointijärjestelmän vahvistamista (A4-0413/96). Komission jäsen Papoutsis totesi huhtikuun toisella istuntojaksolla vuonna 1997 yhtyvänsä mietinnön yleisideaan ja Euroopan parlamentin päätöslauselmaan sekä haluavansa vakuuttaa parlamentille, että hänen vakaa päätöksensä on tukea yrityksille aiheutuvien vaikutusten arviointijärjestelmän vahvistamista (PE 222.596).

OECD-maiden ministerit hyväksyivät sääntelyuudistusta koskevan OECD:n kertomuksen suositukset toukokuussa 1997. Niihin sisältyi se, että hallitukset liittävät sääntelyn vaikutusten arvioinnin (RIA) mukaan säännösten kehittämiseen, tarkistukseen ja uudistamiseen. Samoin identifioitiin kymmenen ¨parasta käytäntöä¨ alalla. Nämä ovat RIAa koskevan poliittisen sitoutumisen maksimointi, vastuiden huolellinen jakaminen RIA-ohjelman eri elementeille, vastuussa olevien henkilöiden koulutus, johdonmukaisen mutta joustavan analysointimetodin käyttö, tiedonkeruustrategioiden kehitys ja toimeenpano, RIA-ponnistusten valinta, RIAn liittäminen mukaan politiikan laadintaan mahdollisimman pian, tuloksista tiedottaminen, yleisön aktiivinen osallistuminen ja RIAn soveltaminen nykyisiin ja uusiin säännöksiin.

Onko nämä OECD:n suositukset otettu huomioon komission käynnissä olevan tarkistuksen yhteydessä ja miten komissio arvioi omaa toimintaansa kullakin näistä alueista?

Komission jäsenen Christos Papoutsisin komission puolesta antama yhteinen vastaus kirjallisiin kysymyksiin E-0335/98, E-0336/98, E-0337/98, E-0338/98 ja E-0339/98 (21. huhtikuuta 1998)

Komissio on sitoutunut kehittämään ja vahvistamaan yrityksille aiheutuvien vaikutusten arviointijärjestelmää (BIAS = business impact assessment system) lainsäädäntöehdotuksia valmistellessaan. Tämä komission sisällä tapahtuva työ sekä laaja ulkopuolisten tahojen konsultointi ovat osa komission avointa ja läpinäkyvää politiikkaa, jonka periaatteet on ilmoitettu komission tammikuussa 1996 antamissa lainsäädäntöpolitiikkaa koskevissa ohjeissa.

Vaikka komissio ei aio toimittaa kertomusta neuvoston ja parlamentin harkittavaksi, se on äskettäin julkaissut kertomuksen yrityksille aiheutuvien vaikutusten arviointijärjestelmän historiasta ja kehityksestä sekä kattavan kokoelman viime vuosina suoritetuista yrityksille aiheutuvien vaikutusten arvioinneista. Tämä kertomus lähetetään suoraan arvoisalle parlamentin jäsenelle ja parlamentin pääsihteeristölle. Komissio katsoo, että lakiehdotusten sääntelevää vaikutusta on syytä tutkia riittävässä määrin. Jos yrityksiin kohdistuvat vaikutukset ovat todennäköisesti merkittäviä, sääntelevää vaikutusta käsittelevään tutkimukseen voidaan sisällyttää kustannus/hyöty- tai kustannus/tehokkuus-tutkimukset ehdotuksen monimutkaisuudesta riippuen. Komission mielestä yrityksille aiheutuvien vaikutusten arviointijärjestelmää ei tämän vuoksi tarvitse säädellä yhteisön lainsäädännöllä.

Yrityksille aiheutuvien vaikutusten arviointi kuuluu lainsäädännön valmisteluasiakirjoihin aina kun lakiehdotuksella on todennäköisesti merkittävä vaikutus yrityksiin. Tämä julkaistaan osana asiakirjaa (KOM), joka annetaan neuvostolle, parlamentille ja talous- ja sosiaalikomitealle. Virallisten julkaisujen toimisto levittää näitä asiakirjoja. Ne ovat siten myös ulkopuolisten kiinnostuneiden saatavilla, ja niiden sisällön tarkastelu on tervetullutta. Tulevan sisäisiä työmenetelmiään koskevan tarkastelun yhteydessä komissio harkitsee, pitäisikö yrityksille aiheutuvien vaikutusten arvioinnit julkaista virallisessa lehdessä. Ne olisivat siten saatavissa kaikilla virallisilla kielillä.

Komissio on todellakin ottanut huomioon taloudellisen yhteistyön ja kehityksen järjestön (OECD) raportin säädösten uudistamisesta, osallistuttuaan jäsenvaltioiden ja OECD:n kanssa käytyihin keskusteluihin, jotka johtivat tähän raporttiin. Sekä tähän foorumiin että komission jäsenvaltioita koordinoivaan rooliin yritysten ympäristön parantamisessa ja yksinkertaistamisessa kuuluu tietojen vaihto säädösten vaikutusten arvioinnista. On tärkeää, että lainsäädännöllisten ja hallinnollisten ehdotusten vaikutuksia pohditaan koko yhteisön tasolla, mutta myös jäsenvaltioiden ja paikallisten viranomaisten tasolla.

Komissio katsoo, että se on parantanut toimintaansa valtaosassa OECD:n raporttiin sisältyneistä suositelluista kymmenestä osa-alueesta. Näitä ovat erityisesti aikaisemmassa vaiheessa ja laajemmin suoritetut kuulemismenettelyt, parempi ja kattavampi säädösten vaikutusten arviointi ja suurempi avoimuus ja läpinäkyvyys erityisesti tulosten tiedottamisessa ja ulkopuolisten tahojen mukaan ottamisessa. Toimintaa voidaan kuitenkin edelleen parantaa.

Sekä OECD:llä että komissiolla on jonkin verran tietoja jäsenvaltioiden parhaista käytännöistä säädösten vaikutusten arvioimiseksi. Komissio jatkaa ponnistelujaan yhdessä jäsenvaltioiden kanssa, jotta kokemuksia tämän alan parhaista käytännöistä voitaisiin vaihtaa. Aloittavien yritysten toimintaolosuhteiden parantamisesta ja yksinkertaistamisesta 22 päivänä huhtikuuta 1997 annetussa komission suosituksessa 97/344/EY ((EYVL L 145, 5.6.1997. )), joka osoitettiin jäsenvaltioille ja julkaistiin kaikilla kielillä, mainittiin erityisesti 3 artiklassa, että jäsenvaltioiden tulisi harkita systemaattisen arviointimenettelyn käyttöönottoa, jotta lainsäädäntöehdotusten vaikutuksia yrityksiin voitaisiin arvioida. Liitteessä II annetaan tietoja jäsenvaltioissa käytössä olevista yrityksille aiheutuvien vaikutusten arviointijärjestelmistä.

Jo saavutettujen parannusten lisäksi komissio aikoo edelleen jatkaa yrityksille aiheutuvien vaikutusten arviointijärjestelmien kehittämistä. Komissio saa sisäistä työskentelyään varten ideoita ja tietoja parlamentin huhtikuun 1997 tiedonannosta ja jatkuvista kontakteista jäsenvaltioihin ja eurooppalaisiin yritysten välisiin organisaatioihin. Näiden keskustelujen jälkeen komissio harkitsee uusien ja yksityiskohtaisempien sisäisten ohjeiden antamista siitä, kuinka yrityksille aiheutuvien vaikutusten arviointi tulisi suorittaa, ja kuinka kaikkia asiaan liittyviä tahoja tulisi kuulla.